“Мой адрас не дом і не вуліца, мой адрас Савецкі Саюз” – гэтыя радкі знакамітага шлягера 70-х на ўрачыстасці леташняга раённага конкурсу па добраўпарадкаванні яго пераможцы па Сарочынскім сельсавеце Сяргей Генадзьевіч і Валянціна Анатольеўна Ляшковы падпявалі з асаблівым імпэтам. Лёс гэтай сям’і звязаны з некалькімі рэспублікамі былога СССР. “Мы з жонкай родам з Урала, у школу я хадзіў ва Узбекістане, пасля вяселля пераехалі ва Украіну, дзе і нарадзіліся нашы дзеці. Ну а ўнукі з’явіліся на свет ужо ў Беларусі”, – распавядае інтернацыянальную гісторыю сям’і гаспадар. Яны з тых, хто не баіцца збочыць з пратаптанай дарожкі, пачаць усё з нуля, каб наблізіцца да сваёй мары, з тых простых працавітых людзей, што прывыклі здабываць усе даброты ўласным мазалём.